 Abantu bahlonipha umfazi wephepha kunowenyongo News24Abantu bahlonipha umfazi wephepha kunowenyongoNGIYAZI kukhona abathi uma sebebone iNtshebe bathi kwasuka lokho kodwa ke angizile nokho ngodlame kodwa enenxeba izothunukala.Izimpi ezahlaba isoyi ekuketulweni kobandlululo kwaba yilezo ezinjengempi yaseSandlwane, ekaBhambatha, yimpi yaseNcome kanye nezinye ezazinodlame nokuchitheka kwegazi kubalwa nezombangazwe.Ubuqili nobuchule bomlungu owayeshayela le nqola yengcindezelo kwaba ukubona ukuthi ngeke bamthinte umuntu omnyama ngezandla bazomthithibeza ngento encane nje, iphepha. Namhlanje umhlaba nezikhonkwane zemingcele yezwe zikubelungu zonke bazifake ephepheniNgokuphazima kweso iphepha lidlondlobalelwe yisithunzi lahlwitha abantu abaningi amandla enyama baguqa, wagiya umlungu enqobile izwe. Ngibhala lo mbono nje ngiwushicilela khona ephepheni. Uma ngibanjwa nalo mshini engibhala ngawo umbuzo wokuqala abangangibuza wona ukuthi nginawo yini amaphepha alo mshini.Izimoto esihamba ngazo azinyakazi lingekho iphepha. Nasendlini yangasese seniphuma nihlehla uma kuthiwa alikho iphepha.Izivumelwano eziningi ezenziwa abantu sezibekwa ephepheni ngoba ngaphandle kwephepha azisho lutho. Ukuze wakhe umuzi ugcwalisa amaphepha, ukuze uganwe ngokugcwele ugcwalisa amaphepha, ukuze kucace ukuthi ufile ngempela ugcwalisa amaphepha.Yize iphepha seliwugoqe lawuphatha ngesandla umhlaba jikelele kodwa mina ngisakholelwa kumuntu kunephepha.NgokwesiNtu uma usuganiwe ngokugcwele nokuphelele kumele kube ususinelwe noma ugcagcelwe wathelwa ngenyongo unkosikazi wakho. Ngenxa yokugamanxa kwamandla ephepha nemishado yesiNtu ayisaphelele ngaphandle kwephepha. Kuye kuze kunqunywe isikhathi kuthiwe uma ugcagcelwe ngokwesiNtu kumele uyogcwalisa amaphepha zingakapheli izinyanga ezintathu.Ngabe ngempela iphepha lisho ukuthini?Kimina iphepha yinto nje yomlungu eyenzela ukuthi singaphambani nabelungu beze bengigaxe amasongo kasigonyela, kepha kimi okubaluleke ukwedlula iphepha yizwi lesivumelwano phakathi kwabantu ababili noma labo-ke abanesidingo sephepha.Iningi labesifazane lihlale likhala ukuthi okungcono khipha izinkomo ezimbalwa sihambe siyobhalwa ngoba libalekela ukuthi kuthiwe alishadile. Mina ngokwami okuthembekile ukwedlula iphepha ukuba nendoda eqotho ekujabulisayo nawe futhi uyijabulise. Kuyamangaza-ke nokho ukuthi nabantu abamnyama bahlonipha kakhulu umfazi wephepha kunowenyongo. 